郴旱檄北湖龍
作者：蕭立之
朝代：宋

paragraphs: 北湖三百頃，其下神龍蟠。
常時泛湖人，不敢笑語喧。
龍居祠下龍王廟，碧瓦朱甍映清湫。
邦人四時迎送神，牲肥醴香神醉飽。
開慶元年秋七日，山中從前無此熱。
早禾焦死晚禾枯，百姓相看眼如血。
去年淫雨冬無收，私科官糴紛徵求。
薯糧掘盡蕨根斷，一飽謂有今年秋。
州家差官走田里，奉佛迎仙取龍水。
南村北郭皷鼕鼕，幾日街頭無處避。
爾龍位置尊鱗蟲，鬚髯如戟聲如鍾。
人間風日不到處，珍珠室屋珊瑚宮。
蝦蟹爲儔鰍鼈伍，耳如無聞目無覩。
捍災禦患則祀之，安得神龍食茲土。
我有旌陽在時劍，能磔爾龍爲萬段。
徐將鮓法問張華，普施農民供一飯。
刑鵝投虎終無補，爾龍有知胡不雨。
如問只守過湖船，塊坐教人送錢楮。